Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2004/C 89/03)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 90

1. Medlemsstatens ansvarlige myndighed Navn: Subdirección General de Denominaciones de Calidad y Relaciones Interprofesionales y Contractuales - Dirección General de Alimentacion - Subsecretaría Agricultura, Pesca y Alimentación del Ministerio de Agricultura, Pesca y Alimentación de España

Adresse: Paseo Infanta Isabel, 1, E-28071 Madrid

Tlf. (34) 913 47 53 94

Fax (34) 913 47 54 10

2. Ansøgende sammenslutning 2.1. Navn: Asociación Provincial de Apicultores de Granada

2.2. Adresse: Pago de las Hoyas s/n, E-18420 Lanjarón (Granada)

Tlf. (34) 958 77 11 96

2.3. Sammensæning: producent/forarbejdningsvirksomhed (x) andet ( )

3. Produktets art: Honning - Kategori 1.4. Andre produkter af animalsk oprindelse (æg, honning, forskellige mejeriprodukter bortset fra smør)

4. Varespecifikation (sammenfatning af betingelserne i artikel 4, stk. 2)

4.1. Navn: "Miel de Granada"

4.2. Beskrivelse: Bihonning af blomsternektar eller sekretioner fra planternes levende dele eller sekretioner, der findes på disse, og som bierne suger op, omdanner, kombinerer med deres egne specifikke substanser, opbevarer og lader modne i bistadernes honningtavler inden for det afgrænsede geografiske område.

Der er tale om følgende honningtyper: honning fra blomster af kastanje (Castanea sativa), rosmarin (Rosmarinus officinalis), timian (Thymus sp.), avocado (Persea americana), appelsin/citrus (Citrus sp.), lavendel (Lavandula stoechas), bjerghonning og blandingshonning.

Generelle fysiske og kemiske egenskaber for disse honningtyper:

Vandindhold: < 17,5 %

Hidroximethylfurfural: < 10 mg/kg.

Generelle pollenegenskaber for disse honningtyper:

Pollenspekteret omfatter især følgende familier: Cistaceae, Lamiaceae, Fagaceae, Rosaceae, Asateraceae, Brassicaceae, Fabaceae, Myrtaceae, Borraginaceae, Salicaceae, Campanulaceae, Resedaceae, Plantaginaceae, Apiaceae, Caesalpinaceae og Lauraceae

- Erica sp. < 1 %

Særlige fysiske og kemiske egenskaber:

>TABELPOSITION>

α-glucosidase-enhederne er udtrykt i US, ledeevnen i 10-4 S/cm og farven efter Pfund-skalaen.

Særlige pollenegenskaber:

>TABELPOSITION>

4.3. Geografisk område: Det område, hvor bistaderne er placeret og honningen laves, dvs. produktionsområdet, omfatter alle kommuner i provinsen Granada i den selvstyrende region Andalusien.

4.4. Bevis for oprindelse: Produktets sporbarhed garanteres af tilsynsrådet ved hjælp af følgende kontrol- og certificeringsforanstaltninger:

1. Kontrol af produktionsenhederne fra registrering til certificering af det beskyttede produkt: Producenten skal ved optagelse i registeret over produktionsenheder oplyse det antal bistader, han råder over, og hvor de er placeret i løbet af året. De bistader, der er omfattet af oprindelsesbetegnelsen, forsynes med en rød, nummereret identifikationsplade. Registrerede bistader kan ikke være opstillet det samme sted som bistader, der er bestemt til andre produktioner. Hele produktionen fra produktionsstederne med de registrerede bistader opbevares i godkendte beholdere, som er forsynet med en række oplysninger som f.eks. indholdet i kg, oprindelse, honningtype osv. Producenten skal anmelde hele sin produktion, nummerere hver enkelt beholder og angive bestemmelsesstedet. Efter gennemførelse af de nødvendige kontroller, pollenanalyser samt organoleptiske, fysiske og kemiske analyser med henblik på at bestemme Granada-honningens botaniske oprindelse og dens karakteristiske pollensammensætning udstedes der et certifikat inden videresalg til en virksomhed, der er opført i registeret over emballeringsvirksomheder.

2. De emballeringsvirksomheder, der er registreret i det nævnte register, foretager kontrol både når produktet ankommer til, og når det forlader disse virksomheder. De pågældende virksomheder skal holde den produktion, der er omfattet af oprindelsesbetegnelsen, adskilt fra virksomhedens øvrige produktion. Der foretages inspektion, kontrol og analyser forud for certificeringen af produkterne med beskyttet oprindelsesbetegnelse, hvorefter der udstedes nummererede kontroletiketter. Disse nummererede etiketter udstedes af tilsynsrådet og gør det muligt at spore det beskyttede produkt.

4.5. Fremstillingsmetode: Indsamlingen af honningen sker på traditionel vis ved, at bierne børstes væk med en børste med en eller to rækker svinebørster. Man begynder med den traditionelle bortskæring af vokskagerne med knive, der er foropvarmede med kogende vand. Udskilningen af honningen fra tavlerne sker altid ved slyngning. Honningen oplagres i plastikbeholdere til fødevarebrug eller blikbeholdere, der er dækket med maling til fødevarebrug.

Honningen skal emballeres i produktionsområdet, således at man bedst muligt kan beskytte produktets kvalitet og oprindelse og dermed også oprindelsesbetegnelsens gode ry. De lokale producenter, som jo har et indgående kendskab til produktets egenskaber, gennemfører til det formål en grundig og systematisk kontrol af honningen, som bør finde sted inden for produktionsområdet for at garantere produktets kvalitet.

4.6. Tilknytning Historisk tilknytning:

Granada-honningens kvalitet har været kendt og dokumenteret lige siden begyndelsen af det 14. århundrede. Produktionen af honning i området går meget langt tilbage i tiden. Den første dokumentation herfor finder man hos Ibn al-Jathib (1313-1375), som i sin "Descripción del Reino de Granada" (Beskrivelse af Kongeriget Granada) kommer ind på den meget store produktion af honning i Granada-området, for hvilket dette traditionelle produkt endnu i dag er en vigtig indtægtskilde. Man finder ligeledes mange henvisninger til honning hos de historieskrivere, som beskrev de kristne hæres erobring af kongedømmet Granada.

Efter erobringen begyndte man lokalt at organisere de forskellige økonomiske aktiviteter. Således fremgår det af den såkaldte "Libro de Propios" fra 1564, at de lokale myndigheder i Baza opkrævede en afgift for bistader i bjergene omkring denne by, da rosmarinhonningen havde opnået et vist ry.

I Granadas erhvervsregister fra 1752 omtaler man udtrykkeligt "Criador de colmena" (bistadeholder). Juan de la Serna skriver i sin "Diccionario Geográfico o descripción de todos los reinos" (geografisk beskrivelse eller beskrivelse af alle kongeriger) fra 1777, at Granada er rig på voks og honning. Sebastián de Miñano taler også i sin "Diccionario Geográfico Estadístico de España y Portugal" (geografisk og statistisk beskrivelse af Spanien og Portugal) fra 1826 om store mængder Granada-honning af meget høj kvalitet og nævner som vigtige produktionsområder Baza, Alhama de Granada, Güejar-Sierra og Guadix. Også Pascual Madoz kommer i sin "Diccionario Geográfico, Estadístico e Histórico de España" (geografisk, statistisk og historisk beskrivelse af Spanien) ind på, at den store produktion af Granada-honning er meget varieret, og at den er af meget høj kvalitet. Han skriver, at der er store mængder hvid honning i Loja, eller at der på kysten (La Garnatilla og Motril) er en stor produktion af honning. Yderligere henvisninger til honningen finder man hos Tomás López i dennes "Diccionario Geográfico de Andalucía: Granada" (geografisk beskrivelse af Andalucía: Granada) som er skrevet i sidste fjerdedel af det 18. århundrede. Han nævner også steder i Granada og de omgivende bjerge, hvor der findes mange bistader og honning, som Quéntar eller Ribera de Oveja (tæt på Granada).

Luís Morell y Terry opgjorde i 1888 antallet af bistader til ca. 15000, og de traditionelle områder var stadig de østlige bjergområder, Las Alpujarras og hovedstaden Granada. Ligeledes i 1888 stod Bertha Wihelmi for indførelsen og udbredelsen af bistader med mobile paneler, og de trådte gradvist i stedet for de traditionelle arabiske bistader med faste paneler. Takket være Bertha Wihelmi bliver provinsen Granada således til et foregangs- og igangsætterområde mht. udviklingen af nye biavlsteknikker. I maj 1909 omtaler landbrugsmagasinet "Granada Agrícola", at der på det tyske marked er interesse for at importere honning fra Granada på grund af honningens høje kvalitet, som skyldes, at den hidrører fra en rig flora af aromatiske og medicinske planter i de lokale bjergområder, især Sierra Nevada.

Naturmæssig tilknytning:

Blandt de naturmæssige faktorer, der har direkte indflydelse på produktet, skal nævnes landskabsprofilen, klimaet og vegetationen. Hertil kommer, at de særlige ruter, som Granadas biavlere følger, når de flytter deres bier, også er med til at give honningen særlige egenskaber.

Jordbundsforholdene og klimaet i Granada varierer meget, og det har direkte indflydelse på sektoren, herunder de ruter, biavlerne følger, når bierne flyttes i forhold til de forskellige blomster. Fra et biavlssynspunkt gør de varierende forhold det muligt for Granadas biavlere udelukkende at holde deres produktion inden for provinsen, eftersom de forskellige blomstringer gør det muligt at holde gang i produktionen hele året rundt. Blomsterne og blomstringsperioden varierer efter terrænets højde, hvilket gør, at biavlerne kan finde de ønskede blomster inden for et relativt begrænset område ved blot at bevæge sig opad eller nedad i terrænet. De kan i de fleste tilfælde nøjes med at tilbagelægge under 50 km i deres søgen efter de pågældende blomster.

Biavlerne ved kysten, i Valle de Lecrín og La Alpujarra - Sierra Nevada, bevæger sig således fra kysten og op i bjergene og omvendt i deres søgen efter den rette blomstervegetation.

Den faktor, der uden tvivl har størst betydning for Granada-honningens særlige egenskaber og adskiller denne honning fra andre typer honning, er provinsens flora. Der findes i provinsen et bjergområde på mere end 296000 ha uden skov, som er dækket af aromatiske planter, der muliggør en stor honningproduktion. Hertil kommer et stort antal kastanjetræer, appelsintræer og, i kystområderne, avocadotræer, som udelukkende findes på kysten ved Granada og Málaga.

Næsten 70 % af biavlerne i Granada har en produktion med tilknytning til fredede naturområder (Parque Nacional de Sierra Nevada, Parque Natural de Sierra Nevada, Parque Natural de la Sierra de Baza, Parque Natural de la Sierra de Huétor, Parque Natural de la Sierra de Castril og Parque Natural de las Sierras de Tejeda, Alhama y Almijara), hvor de også har deres bopæl. Bistaderne forbliver i disse områder en del af året, enten med henblik på produktion eller overvintring. Den stadeflytning, som biavlerne gennemfører i hele Granada-provinsen (i deres søgen efter den bedste blomsterkvalitet i løbet af året eller efter overvintringssteder) giver Granada-honningen et helt unikt pollenspektrum.

Der er tale om områder, som gennem lang tid har været isoleret, og hvor biavlen har spillet en vigtig økonomisk rolle og medvirket til diversificering af landbrugsindtægterne. Den rige flora i disse naturparker gør, at honningen bliver til på baggrund af en enestående blomstersammensætning. Alene i Sierra Nevada findes der mere end 160 endemiske arter, hvoraf 60 kun findes her.

Ved pollenanalyser i provinsen har man kunnet identificere 92 pollentyper tilhørende 50 botaniske familier. Karakteristisk for Miel de Granada er tilstedeværelse af pollen af familierne Cistaceae, Lamiaceae, Fagaceae, Rosaceae, Asteraceae, Brassicaceae, Fabaceae, Borraginaceae, Salicaceae, Campanulaceae, Resedaceae, Plantaginaceae, Apiaceae, Caesalpinaceae og Lauraceae. Dette kendskab til pollensammensætningen hos Miel de Granada sammenholdt med den betragtelige mængde endemiske planter gør det muligt at foretage en klar geografisk skelnen mellem vores honning og andre honninger fra den iberiske halvø.

4.7. Kontrolinstans Navn: Consejo Regulador de la Denominación de Origen Miel de Granada

Adresse: La Casita de Papel s/n

Apartado de Correos n° 21

E-8420 Lanjarón (Granada)

Tlf./Fax (34) 58 77 11 31

Tilsynsrådet er i overensstemmelse med standard EN 45011.

4.8. Mærkning: Etiketterne, som skal være forsynet med en tydelig angivelse af oprindelsesbetegnelsen "Miel de Granada", godkendes af tilsynsrådet.

Uanset hvilken emballage, der anvendes til honningen, skal den være forsynet med en etiket eller en nummereret kontroletiket, der udstedes af tilsynsrådet, og som skal påsættes inden markedsføringen i overensstemmelse med de regler, der er fastsat til dette formål i kvalitetsmanualen, og altid på en sådan måde, at etiketterne ikke kan genbruges.

4.9. Krav i nationale bestemmelser - Ley 25/1970, de 2 de diciembre, Estatuto de la viña, del vino y de los alcoholes (lov om vindyrkning, vin og alkohol)

- Decreto 835/1972 de 23 de marzo, reglamento de la Ley 25/70 (gennemførelsesdekret til ovennævnte lov)

- Orden de 25 de enero de 1994, por la que se precisa la correspondencia entre la legislación española y el reglamento CEE 2081, en materia de denominaciones de origen e indicaciones geográficas de productos agrícolas y alimentario (bekendtgørelse om sammenhæng mellem den spanske lovgivning og forordning (EØF) nr. 2081/92)

- Real Decreto 1643/1999, de 22 de octubre por el que se regula el procedimiento para la tramitación de las solicitudes de inscripción en el Registro Comunitario de las Denominaciones de Origen Protegidas y de las Indicaciones Geográficas Protegidas (kongeligt dekret om ansøgninger om optagelse i EU-registeret for beskyttede oprindelsesbetegnelser og beskyttede geografiske betegnelser).

EF-nummer: ES/00243/15.5.2002.

Dato for modtagelse af den fuldstændige ansøgning: 13. februar 2004.